
B7‑0201/2012
Rezoluția Parlamentului European referitoare la situația din Mali

(2012/2603(RSP))
Parlamentul European,

–
având în vedere declarațiile lui Catherine Ashton, Înaltul Reprezentant al Uniunii pentru afaceri externe și politica de securitate, cu privire la lovitura militară din Mali,

–
având în vedere declarația Direcției Generale Ajutor Umanitar din cadrul Comisiei Europene referitoare la preîntâmpinarea unei crize umanitare în Mali;

–
având în vedere declarațiile Consiliului de Securitate al ONU privind lovitura militară,

–
având în vedere acordul de la Alger privind dezvoltarea și pacea în nordul statului Mali,

–
având în vedere acordul-cadru din 6 aprilie 2012 dintre juntă și CEDEAO,

–
având în vedere articolul 110 alineatul (2) din Regulamentul său de procedură,

A.
întrucât Mișcarea națională tuaregă de eliberare a regiunii Azawad a anunțat că a preluat controlul asupra a trei regiuni din nordul statului Mali . Gao, Kidal și Tombouctou – cu scopul de a crea un nou stat;

B.
întrucât grupul islamist Ansar Dine, care are legături strânse cu Al Qaeda din Maghrebul Islamic (AQIM) a declarat că deține controlul în orașul Tombouctou, intenționând să introducă legea sharia în Mali;

C.
reamintind că, în trecut, au fost semnate o serie de acorduri de pace între guvernul statului Mali și Mișcarea tuaregă de eliberare, care aveau drept obiect dezvoltarea economică a regiunii de nord, descentralizarea și integrarea populației tuarege în structurile civile și militare; întrucât, în pofida mai multor inițiative pentru pace, tensiunile dintre guvernul central și Mișcarea națională tuaregă de eliberare a regiunii Azawad au persistat;

D.
reamintind că un grup de soldați a anunțat la 22 martie 2012 o lovitură de stat, prin care Amadou Toumai Toure, președintele ales în mod democratic, era răsturnat de la putere;

E.
întrucât, cu mijlocirea CEDEAO, s-a ajuns la un acord privind revenirea la o ordine constituțională și, în conformitate cu constituția țării, președintele Adunării Naționale a fost numit președinte în exercițiu;

F.
întrucât situația umanitară în regiunea controlată de rebeli s-a deteriorat constant, pe fondul haosului instalat, al răpirilor și al jafurilor, iar populația a fost nevoită să părăsească regiunea;

G.
întrucât Burkina Faso, Mali, Mauritania, Niger, Senegal, Ciad, Camerunul de Nord și Nigeria se confruntă cu secetă, sărăcie, prețuri ridicate la cereale, degradarea mediului și o situație de subdezvoltare cronică, iar conform agențiilor ONU peste 10 milioane de persoane fac eforturi pentru a obține suficientă hrană;

H.
întrucât seria de răpiri revendicate de un grup terorist care are legături cu Al Qaeda din Maghrebul Islamic (AQIM) continuă, iar la 15 aprilie un misionar creștin elvețian a fost răpit de un grup din Tombouctou care ține în captivitate alți 13 ostatici occidentali;

I.
întrucât proliferarea armelor provenite din Libia, traficul de droguri, rata ridicată a șomajului și sărăcia contribuie la destabilizarea întregii regiuni;

J.
întrucât situația din Libia a condus la pătrunderea necontrolată a unui arsenal imens din Libia în țările vecine și întrucât întoarcerea mercenarilor bine echipați în Mali a avut consecințe negative asupra securității și stabilității tuturor țărilor din regiunea Sahel și din regiunea de vest a Africii;

K.
întrucât avântul islamului politic în Africa Occidentală, cum ar fi cel al grupului „Boko Haram”, ar trebui contracarat prin abordarea cauzelor structurale ale sărăciei în Mali și în Africa Occidentală, printre care se numără dezvoltarea economică și socială și distribuția bogăției;

L.
întrucât cauzele acestor conflicte sunt în general nerespectarea drepturilor omului, absența statului de drept, tensiunile etnice și religioase, crima organizată, nedreptățile, inegalitățile și lipsa dezvoltării economice;
M.
întrucât drepturile omului sunt indivizibile, iar respectarea drepturilor civice și a drepturilor socio-economice este vitală pentru o dezvoltare și o pace sustenabile;

1.
salută acțiunile hotărâte ale CEDEAO, care au condus la restabilirea ordinii constituționale în Mali;

2.
solicită autorităților din statul Mali și Mișcării tuarege de eliberare să ajungă la o soluție pașnică și de durată prin intermediul unui dialog constructiv;

3.
consideră că, pentru a găsi o soluție pașnică la conflictul din Mali, este necesar să se abordeze cauzele care stau la baza conflictului, ceea ce implică accesul echitabil la resurse, asigurarea unei dezvoltări sustenabile și echitabile a regiunilor, precum și redistribuirea bogăției, garantând drepturile fundamentale ale omului, inclusiv drepturile minorităților;

4.
solicită deschiderea unui coridor umanitar pentru a ajuta zecile de mii de persoane strămutate ca urmare a conflictului din Mali; multe dintre acestea s-au refugiat în țări vecine, cum ar fi Niger, Mauritania și Burkina Faso; solicită, de asemenea, să se răspundă rapid și pe deplin la criza umanitară din regiunea Sahel în general;

5.
solicită guvernelor din Africa Occidentală să combată proliferarea armelor și a traficului de droguri prin situarea în centrul politicii lor de dezvoltare a dezvoltării echilibrate și durabile cu scopul de a furniza servicii publice fundamentale populației, în general, și locuri de muncă pentru tineri, în particular;

6.
solicită autorităților din Mali, guvernelor din Africa Occidentală și Mișcării naționale de eliberare a regiunii Azawad să facă tot posibilul pentru eliberarea fără întârziere a tuturor ostaticilor;

7.
este convins că o soluție de durată în regiune ar trebui să vizeze consolidarea instituțiilor de stat, participarea activă a cetățenilor la luarea deciziilor și stabilirea unei dezvoltări sustenabile și echitabile,

8.
invită Comisia și Consiliul să ia inițiativa, împreună cu CEDEAO, pentru a facilita dialogul pentru pace în regiune;

9.
încredințează Președintelui sarcina de a transmite prezenta rezoluție Consiliului, Înaltului Reprezentant al Uniunii pentru afaceri externe și politica de securitate, Comisiei, Consiliului de Securitate al ONU, Uniunii Africane și CEDEAO.

